Document ID: 32002R2040

Nariadenie Komisie č. 2024/2002
z 15. novembra 2002
o kontrolných opatreniach týkajúcich sa dovozov určitých textilných výrobkov s pôvodom v Sýrskej arabskej republike
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 517/94 zo 7. marca 1994 o spoločných predpisoch pre dovoz textilných výrobkov z určitých tretích krajín, na ktoré sa nevzťahujú bilaterálne dohody, protokoly a iné dojednania alebo iné osobitné dovozné predpisy spoločenstva [1], naposledy zmenené a doplnené nariadením (ES) č. 1309/2002 [2], najmä na jeho článok 11 ods. 1 písm. b),
keďže:
(1) Platnosť nariadenia Komisie (ES) č. 956/2001 [3] sa končí 17. novembra 2002.
(2) Dohľad vykonávaný počas posledných osemnástich mesiacov ukázal, že vlna dovozov bavlnenej priadze (kategória 1) s pôvodom v Sýrskej arabskej republike za veľmi nízke ceny do spoločenstva, ktorá sa uskutočňovala počas posledných troch rokov (nárast takmer z nuly v roku 1996 na 10 % v roku 2000), sa po vykonávaní dohľadu stabilizovala.
(3) Vyšetrovania vykonávané Komisiou v rokoch 2001 a 2002 ukázali, že nárast srskej produkčnej kapacity a súčasne nárast hodnôt jej vývozov do EÚ sa týkal nárastu kapacity produkcie bavlnenej priadze v Sýrii. Táto je takmer výlučne orientovaná na vývoz a zameraná hlavne na trh EÚ. Dodatočne nemožno vylúčiť, že ďalší nárast kapacity by viedol k ďalšiemu zvyšovaniu sýrskych vývozov do EÚ.
(4) Tie isté vyšetrovania tiež ukázali, že po značnom náraste hodnôt sýrskeho vývozu v období rokov 1998 až 2000 sú teraz tieto vývozy stabilné, ale stále značné a že priemerné ceny sýrskeho vývozu do EÚ sa stále znižujú a sú považované za takmer najnižšie ceny dovozu do EÚ.
(5) Vzhľadom na závery doteraz uskutočnených vyšetrovaní a najmä na možnosť, že zavádzanie nových kapacít na produkciu bavlnenej priadze Sýriou môže v najbližších mesiacoch viesť k ďalšiemu znižovaniu ceny a k obnoveniu takéhoto nárastu vývozov do Európskej únie, dovozy bavlnenej priadze (kategória 1) s pôvodom v Sýrskej arabskej republike do spoločenstva by mali byť aj naďalej podrobne monitorované. Je preto potrebné obnoviť kontrolný mechanizmus zavedený nariadením Komisie (ES) č. 956/2001 na obdobie ďalších 18 mesiacov. Vzhľadom na to by mali výrobky z bavlnených vlákien vyvážané zo Sýrskej arabskej republiky a prepustené do voľného obehu v spoločenstve vstupovať do spoločenstva pod kontrolným mechanizmom a mali by sa uplatňovať požiadavky týkajúce sa predkladania dovozných dokumentov, ako je to ustanovené v článku 14 ods. 1, 2, 3 a 4 nariadenia (ES) č. 517/94.
(6) S cieľom neprerušiť súčasný režim dovozu je vhodné, aby toto nariadenie nadobudlo účinnosť 18. novembra 2002.
(7) Tieto opatrenia sú v súlade so stanoviskom výboru zriadeného nariadením (ES) č. 517/94,
PRIJALA TOTO NARIADENIE:
Článok 1
Dovozy bavlnenej priadze (kategória 1) s pôvodom v Sýrskej arabskej republike do spoločenstva a prepustenej do voľného obehu v spoločenstve podliehajú predchádzajúcemu dohľadu spoločenstva.
Článok 2
Toto nariadenie nadobúda účinnosť 18. novembra 2002.
Uplatňuje sa počas obdobia 18 mesiacov.
Toto rozhodnutie je záväzné vo svojej celistvosti a je priamo uplatniteľné vo všetkých členských štátoch.
V Bruseli 15. novembra 2002

Labels: 1
3
17
18